《秋夜感怀》
宋代·释文珦

秋山夜无人，虫在草根泣。
明月照高林，虚窗风露入。
生年四十余，万事未有立。
东西岐路间，终岁常汲汲。
双亲死经年，宅兆久完葺。
兄弟亦贫窭，於此不暇给。
回首思故园，愁云满原隰。
交朋阅千百，存者已无十。
顾我枯槁姿，奈此短景急。
终宵不成寐，起坐千虑集。
至人乃忘情，效慕安可及。
唯作无生观，去引衣袖湿。

作者简介：释文珦（一二一〇——？）（生年据本集卷一〇《看新历》“又看景定新颁历，百岁还惊五十过”推定），字叔向（影印《诗渊》册五页三七九八《宿山庵》署），自号潜山老叟，于潜（今浙江临安西南）人。早岁出家，遍游东南各地，游踪略见集中《闲中多暇追叙旧游成一百十韵》诗，有“题咏诗三百，经行路四千”之句，后以事下狱，久之得免，遂遁迹不出。终年八十馀。诗集已佚，清四库馆臣据《永乐大典》辑为《潜山集》十二卷。事见集中有关诗篇。